Добри Жотев
Пълнолуние

chitanka.info

Луна — изцъклена безсмислице,

в безсмислените небеса.

Къде е вечността?

Не я откривам никъде.

Не я откривам!

Прадревните безсмъртни богове

умряха.

Звездите,

светлите й знаци,

и те умират.

И камъкът умира.

В какво е вечността?!

Безмълвие.

Безмълвие.

Безмълвие.

Луна — изцъклена покойнице,

в небесен саркофаг.

Звезди — изгарящи сърца.

На вас, на мен, на всичко

секунда само ни е дадена.

Секунда само!

Сбогом!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.